钦定古今图书集成/明伦汇编/闺媛典/第025卷 > 章秀娘
## 钦定古今图书集成/明伦汇编/闺媛典/第025卷 > 章秀娘

按《邵武府志》：“章氏名秀娘，王椿妻。椿年十七，足患疯
疾，三载不能动履。氏父章春出白金四十两助王浼。
王族叔劝其罢婚，椿父母谋曰：‘此子终成痼疾，恐误
此女，诚许罢婚可也’。氏闻之，昼夜涕泣，徐告父母曰：
‘许婚方有疾，女命所致，又谁怨予？闻好女不嫁二夫，
遂私自缢。嫂觉救甦。父知志不可夺，亦迟留未定。父’”
将终，乃归椿。椿时病尢剧，不克行合巹，氏勤执妇道，
略无怨于心，一切药食扶持，皆躬亲焉。三载而椿疾
愈，氏复鬻奁装，勤纺绩以资椿读书，为博学闻人。时同府陆公勉、推府朱公彩，相继延为子侄师。氏生二
子，长曰煜，次曰焞。初，焞应贡，以母年过八旬，欲留终
养母，氏怒曰：“此非孝也。予从幼教尔读书，入学为明
经，愿及我生前见尔，冠带一拜，死且慰矣。”焞始北上，
领青阳训，阻倭寇，未克还家。甫二年思母，遂乞归。迨
归奉滫瀡，仅二阅月而氏卒。平生与人，无长幼亲疏，
一皆敬慎，虽久不形媟慢。当其没也，无长幼亲疏，一
皆哀恸，亦久而不忘。氏年八十有六，孙枝蕃衍，以为
食德之报云。